6 Lebaka la bobedi ke gore fa o dira ka natla go fitlhelela mekgele e o ipeetseng yone mo tirelong ya Modimo, o itirela leina le lentle le Jehofa. Seno se dira gore o atamalane le ene fela thata. Moaposetoloi Paulo o ne a re: “Modimo ga a tshiamololo mo a ka lebalang tiro ya lona le lorato lo lo le bontshitseng leina la gagwe.” (Baheb. 6:10) O se ka wa tsaya gore o monnye thata gore o ka ipeela mekgele mo tirelong ya Modimo. Ka sekai, Christine o ne a na le dingwaga di le lesome fa a ne a ipeela mokgele wa gore ka metlha a bale dipego tsa Basupi ba ba ikanyegang. Fa Toby a na le dingwaga di le 12, o ne a ipeela mokgele wa go bala Baebele yotlhe pele a kolobediwa. Maxim o ne a na le dingwaga di le 11 mme kgaitsadie e bong Noemi o ne a na le dingwaga di le lesome fa ba ne ba kolobediwa. Go tloga ka nako eo, ba ne ba ipeela mokgele wa go direla kwa Bethele. Ba ne ba kgomaretsa foromo ya Bethele mo loboteng gore ba se ka ba lebala mokgele wa bone. Akanya ka mekgele e o ka ratang go ipeela yone mme o dire ka natla go e fitlhelela.—Bala Bafilipi 1:10, 11.